દક્ષે હિમ જેવી ઠંડકથી કહ્યુંઃ ‘તું અહીંથી જતી રહે. તારું કંઈ કામ નથી. તું અહીં આવી જ શા માટે? તારો પતિ અમંગળ છે. યજ્ઞ જેવાં શુભ કાર્યોમાં નિમંત્રણને યોગ્ય નથી. એ ભૂતપ્રેત અને પિશાચોનો રાજા છે. એ કારણથી મેં જાણીજોઈને જ દેવો તથા ઙ્ગષિઓની આ સભામાં રુદ્રને યજ્ઞ માટે બોલાવ્યા નથી.’ શંકરનું આવું અપમાન સતીથી સહન ન થયું. તેમણે શબ્દોના તીરથી દક્ષને વીંધી નાખ્યાઃ ‘તમે શિવનો અપરાધ કર્યો છે. આપનાથી ઉત્પન્ન થયેલા મારા આ દેહનો જન્મ નિંદ્ય છે. એથી હું આ શરીરને તજી દઈશ. આપના જેવા દુર્જન સાથે પિતાપુત્રી તરીકે મારો સંબંધ રહે એથી મને શરમ આવે છે. આપ શંકરની નિંદા કરો છો તેથી પસ્તાવાનો વખત આવશે. અને આ લોકમાં મોટું દુઃખ ભોગવીને છેવટે નરકની યાતના પ્રાપ્ત કરશો.’ આમ કહીને સતીએ યોગબળથી અગ્નિ પ્રગટાવ્યો. અને એ અગ્નિમાં ભડ ભડ સળગી ગયાં.